A Tanács irányelve

(1976. július 27.)

a gépjárművek és pótkocsijaik fényvisszaverőire vonatkozó tagállami jogszabályok közelítéséről

(76/757/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel azon műszaki előírások, amelyeknek a gépjárműveknek a nemzeti jogok alapján meg kell felelniük, többek között a fényvisszaverőikre vonatkoznak;

mivel e követelmények tagállamonként eltérnek; mivel ezért különösen a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv [3] alapján, minden gépjárműtípus tekintetében bevezetendő EGK-típusjóváhagyási eljárás lehetővé tétele céljából szükséges, hogy – meglévő jogszabályai kiegészítéseként, vagy azokat felváltva – minden tagállam ugyanazon követelményeket fogadja el;

mivel a 76/756/EGK irányelvben [4] a Tanács meghatározta a gépjárművek és pótkocsijaik világító- és fényjelző berendezéseinek felszerelésére vonatkozó közös előírásokat;

mivel a fényvisszaverők harmonizált típusjóváhagyási eljárása lehetővé teszi az egyes tagállamok számára, hogy ellenőrizzék a közös kivitelezési és vizsgálati követelményeknek való megfelelést és hogy az egyes fényvisszaverőkről kiállított alkatrésztípus-bizonyítvány másolatának elküldésével értesítsék a többi tagállamot a megállapításaikról; mivel az EGK-alkatrésztípus-jóváhagyási jel minden, a jóváhagyott típussal egyezően gyártott fényvisszaverőre történő elhelyezésével elkerülhető e fényvisszaverők műszaki ellenőrzése a tagállamokban;

mivel kívánatos az ENSZ Európai Gazdasági Bizottságának 3. előírásában ("Egységes rendelkezések a gépjárművek fényvisszaverőinek jóváhagyása terén") [5] elfogadott műszaki követelmények figyelembevétele, amely előírás az 1958. március 20-án elfogadott, a gépjárművek berendezései és alkatrészei jóváhagyása egységes feltételeinek, valamint a jóváhagyások kölcsönös elismerésének elfogadására vonatkozó megállapodáshoz van mellékelve;

mivel a gépjárművekre vonatkozó nemzeti jogok közelítése a közös követelmények alapján a tagállamok által elvégzett ellenőrzéseknek a tagállamok által történő kölcsönös elismerésével jár együtt,

ELFOGADTA EZT AZ IRÁNYELVET:

1. cikk

(1) A tagállamok megadják az EGK-alkatrésztípus-jóváhagyást bármely olyan típusú fényvisszaverőre, amely megfelel a 0., I., III., V., VI., VII., VIII., IX., X., XI. és XII. mellékletben meghatározott kivitelezési és vizsgálati követelményeknek.

(2) Az EGK-alkatrésztípus-jóváhagyást megadó tagállam – amennyiben szükséges a többi tagállam illetékes hatóságaival együttműködve – megtesz minden szükséges intézkedést annak ellenőrzése érdekében, hogy a gyártási modell megegyezik-e a jóváhagyott típussal. Az ilyen ellenőrzések szúrópróbaszerű ellenőrzésekre korlátozódnak.

2. cikk

A tagállamok minden olyan típusú fényvisszaverő esetén, amelyet az 1. cikk alapján hagynak jóvá, a gyártó vagy meghatalmazott képviselője részére kiállítják a III. mellékletben szereplő mintával megegyező EGK-alkatrésztípus-jóváhagyási jelet.

A tagállamok megtesznek minden szükséges intézkedést az 1. cikknek megfelelően jóváhagyott típusú és az egyéb fényvisszaverő eszközök esetleges összetévesztését okozó jelölések alkalmazásának elkerülésére.

3. cikk

(1) A tagállamok nem tilthatják meg a fényvisszaverők forgalomba hozatalát kivitelezésükre vagy működési módjukra történő hivatkozással, ha azokat ellátták az EGK-alkatrésztípus-jóváhagyási jellel.

(2) Azonban a tagállamok megtilthatják azon, EGK-alkatrésztípus-jóváhagyási jellel rendelkező fényvisszaverők forgalomba hozatalát, amelyek módszeresen nem felelnek meg a jóváhagyott típusnak.

A tilalmat bevezető tagállam haladéktalanul tájékoztatja a többi tagállamot és a Bizottságot a meghozott intézkedésekről és döntésének okairól.

4. cikk

Az egyes tagállamok illetékes hatóságai az általuk jóváhagyott vagy elutasított minden fényvisszaverő-típusra vonatkozóan egy hónapon belül megküldik a tagállamok illetékes hatóságai számára az alkatrésztípus-bizonyítvány – a II. mellékletben szereplő mintával megegyező – egy példányát.

5. cikk

(1) Amennyiben az EGK-alkatrésztípus-jóváhagyást megadó tagállam úgy találja, hogy több, azonos EGK-típusjóváhagyási jellel ellátott fényvisszaverő nem egyezik meg az általa jóváhagyott típussal, úgy megteszi a szükséges lépéseket annak biztosítására, hogy a gyártási modellek megfeleljenek a jóváhagyott típusnak. E tagállam illetékes hatóságai tájékoztatják a többi tagállam illetékes hatóságait a meghozott intézkedésekről, amelyek – rendszeres eltérés esetén – akár az EGK-alkatrésztípus-jóváhagyás visszavonását is jelenthetik. Az említett hatóságok ugyanilyen intézkedéseket hoznak, amennyiben egy másik tagállam illetékes hatóságai a megfelelőség hiányáról tájékoztatják őket.

(2) A tagállamok illetékes hatóságai egy hónapon belül tájékoztatják egymást bármely EGK-alkatrésztípus-jóváhagyás visszavonásáról és annak okairól.

6. cikk

Az ezen irányelv végrehajtása során elfogadott rendelkezések alapján hozott bármilyen, a fényvisszaverők típusjóváhagyásának elutasítására vagy visszavonására, illetve forgalomba hozatalának vagy használatának tilalmára vonatkozó határozatot részletesen meg kell indokolni. Az ilyen határozatról értesíteni kell az érintett felet, akivel ugyanekkor közölni kell a tagállamokban hatályos jogszabályok alapján rendelkezésére álló jogorvoslati lehetőségeket, valamint az ezek igénybevételére rendelkezésére álló határidőket is.

7. cikk

A tagállamok nem utasíthatják el valamely jármű tekintetében az EGK- vagy nemzeti típusjóváhagyás megadását a fényvisszaverőire történő hivatkozással, amennyiben azokon megtalálható az EGK-alkatrésztípus-jóváhagyási jel, és a 76/756/EGK irányelvben meghatározott követelményekkel összhangban kerültek felszerelésre.

8. cikk

A tagállamok nem utasíthatják el vagy tilthatják meg valamely jármű értékesítését, bejegyzését, üzembe helyezését vagy használatát a fényvisszaverőire történő hivatkozással, amennyiben azokon megtalálható az EGK-alkatrésztípus-jóváhagyási jel, és a 76/756/EGK irányelvben meghatározott követelményekkel összhangban kerültek felszerelésre.

9. cikk

Ezen irányelv alkalmazásában "jármű": minden olyan gépjármű, amelyet közúti használatra szántak, karosszériával rendelkezik vagy karosszéria nélküli, legalább négy kereke van, legnagyobb szerkezeti sebessége meghaladja a 25 km/h értéket, valamint ezek pótkocsijai, kivéve a sínen futó járműveket, mezőgazdasági traktorokat és munkagépeket, valamint a közművek munkagépeit.

10. cikk

A mellékletek követelményeinek a műszaki fejlődéshez történő hozzáigazítás céljából szükséges minden módosítása a 70/156/EGK irányelv 13. cikkében meghatározott eljárással összhangban történik.

11. cikk

(1) A tagállamok elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek 1977. július 1-je előtt megfeleljenek, és erről haladéktalanul tájékoztatják a Bizottságot. Ezeket a rendelkezéseket legkésőbb 1977. október 1-jétől alkalmazzák.

(2) Az irányelvről történő értesítést követően a tagállamok gondoskodnak arról, hogy a Bizottság az észrevételei megtételéhez szükséges időben tájékoztatást kapjon az irányelv által szabályozott területen általuk tervezett törvényi, rendeleti és közigazgatási rendelkezésekről.

12. cikk

Ennek az irányelvnek a tagállamok a címzettjei.

Kelt Brüsszelben, 1976. július 27-én.

a Tanács részéről

az elnök

M. van der stoel

[1] HL C 55., 1974.5.13., 14. o.

[2] HL C 109., 1974.9.19., 26. o.

[3] HL L 42., 1970.2.23., 1. o.

[4] HL L 262., 1976.9.27., 1. o.

[5] Európai Gazdasági Bizottság, Dokumentum

--------------------------------------------------

A mellékletek jegyzéke

0. melléklet | – Fogalommeghatározások, gyártásmegfelelőség, általános előírások, különleges előírások |

I. melléklet | – A műszaki kifejezések meghatározása 1. függelék: Jelölések és mértékegységek2. függelék: Jelölések |

II. melléklet | – EGK-alkatrésztípus-bizonyítvány minta |

III. melléklet | – EGK-alkatrésztípus-jóváhagyási és -jelölési követelmények Függelék: példa az EGK-alkatrésztípus-jóváhagyási jelre |

(IV. melléklet) | |

V. melléklet | – Vizsgálati eljárás |

VI. melléklet | – Az alakra és a méretekre vonatkozó előírások Függelék: Pótkocsik fényvisszaverői – III. osztály |

VII. melléklet | – Kolorimetriai előírások |

VIII. melléklet | – Fotometriai előírások |

IX. melléklet | – Külső anyagokkal szembeni ellenállás |

X. melléklet | – Az optikai jellemzők öregedési stabilitása |

XI. melléklet | – Hőállóság |

XII. melléklet | – Színtartóság |

A mellékletek függeléke: A vizsgálatok időrendi sorrendje. |

--------------------------------------------------